Den gigantiske plante Amorphophallus titanum, der er kendt for sin stank af ådsel og evne til at vokse 8-10 cm. om dagen, blomstrer snart igen i Botanisk Have i København. Det er en lille sensation. Der kan gå op til 15 år mellem blomstring, og det er ”kun” to år siden, planten sidst stod i fuldt flor. Botanisk Have forventer, at Amorphophallus titanum springer ud (og stinker) i dagene omkring den 9. juli.
Amorphophallus titanum målte d. 30. juni 92 cm. i højden og vokser med ca. 10-14 cm. om dagen. Med den fart slår den hurtigt sin egen rekord på 133 cm. fra forrige år. Foto: Rasmus N. Kloster.
Det er den samme Amorphophallus titanum, som blomstrede i 2012, der er på spil igen. Planten kan ses i Botanisk Haves Palmehus (hus 1, Mangrove-/vandplante-huset).
Ekstraordinære åbningstider i Palmehusets hus 1: 8.-11. juli kl. 10-2012.-13. juli kl. 10-18
Herefter gælder de almindelige åbningstider i Palmehuset: Hver dag kl. 10-15
Den gigantiske plante vokser i regnskovene på Sumatra i Indonesien. Den blev opdaget i 1878 af den italienske botaniker og opdagelsesrejsende Dr. Odoardo Beccari. Planten er kendt for sin kolossale blomsterstand og ikke mindst sin kraftige ådsellugt. Stanken har ført til, at planten i udlandet også omtales som Corpse flower (”ligblomst”), fordi den angiveligt lugter af råddent kød.
Følg med i plantens udvikling på Botanisk Haves Facebook-side eller Statens Naturhistoriske Museums Facebook-side, og hold dig orienteret via museets nyhedsbrev.
Planten i fuldt flor d. 11. juli 2014
Foto: Rasmus Kloster, Statens Naturhistoriske Museum
Lidt over midnat slap hylsterbladet, og Amorphophallus titanum foldede sig ud i de tidlige morgentimer d. 11. juli. Blomsterstanden målte på sit højeste 191 cm. Planten var i fuldt flor i ca. to døgn.
Se udviklingen på Facebook-siderne for Botanisk Have og Statens Naturhistoriske Museum.